b'\n_START_ARTICLE_\nGarpegenitiv\n_START_PARAGRAPH_\nGarpegenitiv er en m\xc3\xa5te \xc3\xa5 uttrykke genitiv (determinativ) p\xc3\xa5 i norsk, nederlandsk, afrikaans og tysk ved hjelp av refleksivt eiendomspronomen, typisk termene sin/si og sitter/sine. Et eksempel er \xc2\xabOle sin sykkel\xc2\xbb for \xc2\xabOles sykkel\xc2\xbb.\n_START_SECTION_\nHistorikk\n_START_PARAGRAPH_\nSin-konstruksjonen var opprinnelig en folkelig uttrykksm\xc3\xa5te som oppsto p\xc3\xa5 Vestlandet for om lag 600 \xc3\xa5r siden. Den spredte seg raskt til talem\xc3\xa5let i Tr\xc3\xb8ndelag og Nord-Norge. I dag er den fremdeles en folkelig form, men kan n\xc3\xa5 h\xc3\xb8res i dagligtale over hele landet og er fullt ut godtatt som korrekt norsk._NEWLINE_Navnet p\xc3\xa5 denne formen, garpegenitiv, kommer fra \xc2\xabgarp\xc2\xbb (et gammelnorsk ord for \xc2\xabstorskryter\xc2\xbb) som var et oppnavn folk i Bergen brukte om tyske kj\xc3\xb8pmenn i Hansatida. Hansaspr\xc3\xa5ket fikk sterk innflytelse p\xc3\xa5 norsk (ikke bare bergensk), og det er sannsynlig at denne nye bruken av det tradisjonelle, nordiske, refleksive eiendomspronomenet sin stammer fra denne tiden \xe2\x80\x93 sammen med nesten en tredel av alle andre uttrykk i moderne norsk._NEWLINE_Garpegenitiv hadde lav status i det dansk-norske skriftspr\xc3\xa5ket, muligens fordi bruken var ukjent i Danmark. Lenge var formen uglesett ogs\xc3\xa5 i bokm\xc3\xa5l, s\xc3\xa6rlig blant skribenter fra \xc3\x98stlandet. Heller ikke p\xc3\xa5 nynorsk har alle v\xc3\xa6rt villig til \xc3\xa5 godta formen. De som ville at nynorsk skulle bygge p\xc3\xa5 det urnorske og holde seg prim\xc3\xa6rt til gamle uttrykksm\xc3\xa5ter, forkasta gjerne garpegenitiv. De mer folkem\xc3\xa5lsn\xc3\xa6re har derimot alltid godtatt garpegenitiv i norsk._NEWLINE_Bruken av garpegenitiv i skriftlig norsk har \xc3\xb8kt gradvis i mange \xc3\xa5r og er stadig p\xc3\xa5 frammarsj, ikke minst fordi det synes \xc3\xa5 v\xc3\xa6re en bevisst politikk i NRK \xc3\xa5 bruke det.\n_START_SECTION_\nTrivia\n_START_PARAGRAPH_\nFormen regnes av enkelte (for eksempel Per Egil Hegge) som \xc2\xabbarnespr\xc3\xa5k\xc2\xbb eller ukorrekt. P\xc3\xa5 tross av dette regnes det ikke som regelbrudd \xc3\xa5 bruke denne formen i skriftspr\xc3\xa5ket. Riksm\xc3\xa5lsforbundet anbefaler likevel at garpegenitiv begrenses til uformell stil.'